amanoisuno/poet huggingface dataset:
寄張籍 孟郊
夜鏡不照物，朝光何時升。黯然秋思來，走入志士膺。志士惜時逝，一宵三四興。清漢徒自朗，濁河終無澄。舊愛忽已遠，新愁坐相淩。君其隱壯懷，我亦逃名稱。古人貴從晦，君子忌党朋。傾敗生所競，保全歸懵懵。浮雲何當來，潛虯會飛騰。
憶周秀才、素上人，時聞各在一方 孟郊
東西分我情，魂夢安能定。野客雲作心，高僧月為性。浮雲自高閑，明月常空淨。衣敝得古風，居山無俗病。吟聽碧雲語，手把青松柄。羨爾欲寄書，飛禽杳難倩。
舟中喜遇從叔簡別後寄上時從叔初擢第歸江南郊不從行 孟郊
一意兩片雲，暫合還卻分。南雲乘慶歸，北雲與誰群。寄聲千里風，相喚聞不聞。
懷南嶽隱士 孟郊
見說祝融峰，擎天勢似騰。藏千尋布水，出十八高僧。古路無人跡，新霞吐石棱。終居將爾叟，一一共餘登。千峰映碧湘，真叟此中藏。飯不煮石吃，眉應似發長。楓杞榰酒甕，鶴虱落琴床。強效忘機者，斯人尚未忘。
春夜憶蕭子真 孟郊
半夜不成寐，燈盡又無月。獨向階前立，子規啼不歇。況我有金蘭，忽爾為胡越。爭得明鏡中，久長無白髮。
寄院中諸公 孟郊
奕奕秋水傍，駸駸綠雲蹄。月仙有高曜，靈鳳無卑棲。翠色繞雲谷，碧華凝月溪。竹林遞曆覽，雲寺行攀躋。冠豸猶屈蠖，匣龍期剸犀。千山驚月曉，百里聞霜鼙。戎府多秀異，謝公期相攜。因之仰群彥，養拙固難齊。
寄洺州李大夫 孟郊
自從薊師反，中國事紛紛。儒道一失所，賢人多在軍。鳥巢憂迸射，鹿耳駭驚聞。劍折唯恐匣，弓貪不讓勳。方知省事將，動必謝前群。鸛陣常先罷，魚符最晚分。步閑洺水曲，笑激太行雲。詩叟未相識，竹兒爭見君。殷勤越談說，記盡古風文。
寄盧虔使君 孟郊
霜露再相換，遊人猶未歸。歲新月改色，客久線斷衣。有鶴冰在翅，竟久力難飛。千家舊素沼，昨日生綠輝。春色若可借，為君步芳菲。
寄崔純亮 孟郊
百川有餘水，大海無滿波。器量各相懸，賢愚不同科。群辯有姿語，眾歡無行歌。唯餘洛陽子，鬱鬱恨常多。時讀過秦篇，為君涕滂沱。
汴州離亂後憶韓愈、李翱 孟郊
會合一時哭，別離三斷腸。殘花不待風，春盡各飛揚。歡去收不得，悲來難自防。孤門清館夜，獨臥明月床。忠直血白刃，道路聲蒼黃。食恩三千士，一旦為豺狼。海島士皆直，夷門士非良。人心既不類，天道亦反常。自殺與彼殺，未知何者臧。
寄張籍 孟郊
未見天子面，不如雙盲人。賈生對文帝，終日猶悲辛。夫子亦如盲，所以空泣麟。有時獨齋心，仿佛夢稱臣。夢中稱臣言，覺後真埃塵。東京有眼富不如，轔轔車聲輾冰玉，南郊壇上禮百神。西明寺後窮瞎張太祝，
寄義興小女子 孟郊
江南莊宅淺，所固唯疏籬。小女未解行，酒弟老更癡。家中多吳語，教爾遙可知。山怪夜動門，水妖時弄池。所憂癡酒腸，不解委曲辭。漁妾性崛強，耕童手皴厘。想茲為繈褓，如鳥拾柴枝。我詠元魯山，胸臆流甘滋。終當學自乳，起坐常相隨。
憶江南弟 孟郊
白首眼垂血，望爾唯夢中。筋力強起時，魂魄猶在東。眼光寄明星，起來東望空。望空不見人，江海波無窮。衰老無氣力，呼叫不成風。孑然憶憶言，落地何由通。常師共被教，竟作生離翁。生離不可訴，上天何曾聰。未忍對松柏，自鞭殘朽躬。自鞭亦何益，知教非所崇。努力拄杖來，餘活與爾同。不然死後恥，遺死亦有終。
宿空侄院寄澹公 孟郊
夜坐冷竹聲，二三高人語。燈窗看律鈔，小師別為侶。雪簷晴滴滴，茗碗華舉舉。磬音多風飆，聲韻聞江楚。官街不相隔，詩思空愁予。明日策杖歸，去住兩延佇。
寄陝府鄧給事 孟郊
陝城臨大道，館宇屹幾鮮。候謁隨芳語，鏗詞芬蜀箋。從來鏡目下，見盡道心前。自謂古詩量，異將新學偏。戇人年六十，每月請三千。不敢等閒用，願為長壽錢。非關亦潔爾，將以救羸然。孤省癡皎皎，默吟寫綿綿。病書憑晝日，驛信寄宵鞭。疾訴將何諭，肆鱗今倒懸。塵鯉見枯浪，土鬣思幹泉。感感無緒蕩，愁愁作□邊。貞元文祭酒，比謹學韋玄。滿坐風無雜，當朝雅獨全。見知囑徐孺，賞句類陶淵。一顧生鴻羽，再言將鶴翩。宣揚隘車馬，君子湊駢闐。曾是此同眷，至今應賜憐。磨墨零落淚，楷字貢仁賢。
送諫議十六叔至孝義渡後奉寄 孟郊
曉渡明鏡中，霞衣相飄颻。浪鳧驚亦雙，蓬客將誰僚。別飲孤易醒，離憂壯難銷。文清雖無敵，儒貴不敢驕。江吏捧紫泥，海旗剪紅蕉。分明太守禮，跨躡毗陵橋。伊洛去未回，遐矚空寂寥。
至孝義渡寄鄭軍事唐二十五 孟郊
咫尺不得見，心中空嗟嗟。官街泥水深，下腳道路斜。嵩少玉峻峻，伊雒碧華華。岸亭當四迥，詩老獨一家。洧叟何所如，鄭石唯有些。何當來說事，為君開流霞。
答友人 孟郊
白日照清水，淺深無隱姿。君子業高文，懷抱多正思。砥行碧山石，結交青松枝。碧山無轉易，青松難傾移。落落出俗韻，琅琅大雅詞。自非隨氏掌，明月安能持。千里不可倒，一返無近期。如何非意中，良覿忽在茲。道語必疏淡，儒風易淩遲。願存堅貞節，勿為霜霰欺。
酬友人見寄新文 孟郊
為客棲未定，況當玄月中。繁雲翳碧霄，落雪和清風。郊陌絕行人，原隰多飛蓬。耕牛返村巷，野鳥依房櫳。我無饑凍憂，身托蓮花宮。安閒賴禪伯，複得疏塵蒙。覽君郢曲文，詞彩何沖融。謳吟不能已，頓覺形神空。
答韓愈、李觀別，因獻張徐州 孟郊
富別愁在顏，貧別愁銷骨。懶磨舊銅鏡，畏見新白髮。古樹春無花，子規啼有血。離弦不堪聽，一聽四五絕。世途非一險，俗慮有千結。有客步大方，驅車獨迷轍。故人韓與李，逸翰雙皎潔。哀我摧折歸，贈詞縱橫設。徐方國東樞，元戎天下傑。禰生投刺游，王粲吟詩謁。高情無遺照，朗抱開曉月。有土不埋冤，有仇皆為雪。願為直草木，永向君地列。願為古琴瑟，永向君聽發。欲識丈夫心，曾將孤劍說。
答晝上人止讒作 孟郊
烈烈鸑鷟吟，鏗鏗琅玕音。梟摧明月嘯，鶴起清風心。渭水不可渾，涇流徒相侵。俗侶唱桃葉，隱士鳴桂琴。子野真遺卻，浮淺藏淵深。
答姚怤見寄 孟郊
日月不同光，晝夜各有宜。賢哲不苟合，出處亦待時。而我獨迷見，意求異士知。如將舞鶴管，誤向驚鳧吹。大雅難具陳，正聲易漂淪。君有丈夫淚，泣人不泣身。行吟楚山玉，義淚沾衣巾。
答郭郎中 孟郊
松柏死不變，千年色青青。志士貧更堅，守道無異營。每彈瀟湘瑟，獨抱風波聲。中有失意吟，知者淚滿纓。何以報知者，永存堅與貞。
答盧虔故園見寄 孟郊
訪舊無一人，獨歸清雒春。花聞哭聲死，水見別容新。亂後故鄉宅，多為行路塵。因悲楚左右，謗玉不知瑉。
汝墳蒙從弟楚材見贈，時郊將入秦，楚材適楚 孟郊
朝為主人心，暮為行客吟。汝水忽淒咽，汝風流苦音。北闕秦門高，南路楚石深。分淚灑白日，離腸繞青岑。何以寄遠懷，黃鶴能相尋。
同從叔簡酬盧殷少府 孟郊
梅尉吟楚聲，竹風為淒清。深虛冰在性，高潔雲入情。借水洗閑貌，寄蕉書逸名。羞將片石文，鬥此雙瓊英。
酬李侍禦書記秋夕雨中病假見寄 孟郊
秋風繞衰柳，遠客聞雨聲。重茲阻良夕，孤坐唯積誠。果枉移疾詠，中含嘉慮明。洗滌煩濁盡，視聽昭曠生。未覺衾枕倦，久為章奏嬰。達人不寶藥，所保在閒情。
答盧仝 孟郊
楚屈入水死，詩孟踏雪僵。直氣苟有存，死亦何所妨。日劈高查牙，清棱含冰漿。前古後古冰，與山氣勢強。閃怪千石形，異狀安可量。有時春鏡破，百道聲飛揚。潛仙不足言，朗客無隱腸。為君傾海宇，日夕多文章。天下豈無緣，此山雪昂藏。煩君前致詞，哀我老更狂。狂歌不及狂，歌聲緣鳳凰。鳳兮何當來，消我孤直瘡。君文真鳳聲，宣隘滿鏗鏘。洛友零落盡，逮茲悲重傷。獨自奮異骨，將騎白角翔。再三勸莫行，寒氣有刀槍。仰慚君子多，慎勿作芬芳。
奉報翰林張舍人見遺之詩 孟郊
百蟲笑秋律，清削月夜聞。曉棱視聽微，風剪葉已紛。君子鑒大雅，老人非俊群。收拾古所棄，俯仰補空文。孤韻恥春俗，餘響逸零雰。自然蹈終南，滌暑淩寒氛。岩霰不知午，澗澌鎮含曛。曾是醒古醉，所以多隱淪。江調樂之遠，溪謠生徒新。眾蘊有餘采，寒泉空哀呻。南謝竟莫至，北宋當時珍。賾靈各自異，酌酒誰能均。昔詠多寫諷，今詞詎無因。品松何高翠，宮殿沒荒榛。苔趾識宏制，沙潈遊崩津。忽吟陶淵明，此即羲皇人。心放出天地，形拘在風塵。前賢素行階，夙嗜青山勤。達士立明鏡，朗言為近臣。將期律萬有，傾倒甄無垠。鸑鷟應蟋蟀，絲毫意皆申。況于三千章，哀叩不為神。
送從弟郢東歸 孟郊
爾去東南夜，我無西北夢。誰言貧別易，貧別愁更重。曉色奪明月，征人逐群動。秋風楚濤高，旅榜將誰共。
山中送從叔簡赴舉 孟郊
石根百尺杉，山眼一片泉。倚之道氣高，飲之詩思鮮。於此逍遙場，忽奏別離弦。卻笑薜蘿子，不同鳴躍年。
送別崔寅亮下第 孟郊
天地唯一氣，用之自偏頗。憂人成苦吟，達士為高歌。君子識不淺，桂枝憂更多。歲晏期攀折，時歸且婆娑。素質如削玉，清詞若傾河。虯龍未化時，魚鱉同一波。去矣當自適，故鄉饒薜蘿。
大樑送柳淳先入關 孟郊
青山輾為塵，白日無閒人。自古推高車，爭利西入秦。王門與侯門，待富不待貧。空攜一束書，去去誰相親。
送無懷道士游富春山水 孟郊
造化絕高處，富春獨多觀。山濃翠滴灑，水折珠摧殘。溪鏡不隱發，樹衣長遇寒。風猿虛空飛，月狖叫嘯酸。信此神仙路，豈為時俗安。煮金陰陽火，囚怪星宿壇。花發我未識，玉生忽叢攢。蓬萊浮蕩漾，非道相從難。
送溫初下第 孟郊
日落濁水中，夜光誰能分。高懷無近趣，清抱多遠聞。欲識丈夫志，心藏孤嶽雲。長安風塵別，咫尺不見君。
送盧虔端公守複州 孟郊
師曠聽群木，自然識孤桐。正聲逢知音，願出大樸中。知音不韻俗，獨立占古風。忽掛觸邪冠，逮逐南飛鴻。肅肅太守章，明明華轂熊。商山無平路，楚水有驚潈。日月千裏外，光陰難載同。新愁徒自積，良會何由通。
送任載、齊古二秀才自洞庭游宣城 孟郊
洞庭非人境，道路行虛空。二客月中下，一帆天外風。魚龍波五色，金碧樹千叢。閃怪如可懼，在誠無不通。扣奇知浩淼，采異訪穹崇。物表即高韻，人間訪仙公。宣城文雅地，謝守聲聞融。證玉易為力，辨瑉誰不同。從茲阮籍淚，且免泣途窮。
送曉公歸庭山 孟郊
庭山何崎嶇，寺路緣翠微。秋霽山盡出，日落人獨歸。雲生高高步，泉灑田田衣。枯巢無還羽，新木有爭飛。茲焉不可繼，夢寐空清輝。
送豆盧策歸別墅 孟郊
短松鶴不巢，高石雲不棲。君今瀟湘去，意與雲鶴齊。力買奇險地，手開清淺溪。身披薜荔衣，山陟莓苔梯。一卷冰雪文，避俗常自攜。
送清遠上人歸楚山舊寺 孟郊
波中出吳境，霞際登楚岑。山寺一別來，雲蘿三改陰。詩誇碧雲句，道證青蓮心。應笑泛萍者，不知松隱深。
山中送從叔簡 孟郊
莫以手中瓊，言邀世上名。莫以山中跡，久向人間行。松柏有霜操，風泉無俗聲。應憐枯朽質，驚此別離情。
送蕭煉師入四明山 孟郊
閑於獨鶴心，大於高松年。迥出萬物表，高棲四明巔。千尋直裂峰，百尺倒瀉泉。絳雪為我飯，白雲為我田。靜言不語俗，靈蹤時步天。